Tunku Ismail bin Tunku Yahaya

Almarhum Tan Sri Haji Sir Tunku Ismail bin Haji Tunku Yahaya (23 April 1907 – 24 November 1969) ialah seorang bangsawan yang berasal daripada keluarga Diraja Kedah dari moyang beliau Tunku Hamida binti Tunku Muhammad Akil sehingga beberapa generasi ke 11 menyambung kepada Sultan Kedah ke-20, Sultan Abdullah Mukarram Shah ibni Sultan Muhammad Jiwa Zainal Adilin Mu'adzam Shah.

Beliau menjadi Menteri Besar Kedah ke-2 dari tahun 1954 sehingga 1959.

Pendidikan

Beliau mendapat pendidikan asas di sekolah Melayu dan Inggeris serta lulus Senior Cambridge di Kolej Sultan Abdul Hamid, Alor Star.

Kerjaya
Tunku Ismail bin Tunku Yahaya pernah dilantik memegang beberapa jawatan penting dalam pentadbiran negeri Kedah sebelum dilantik sebagai Menteri besar Kedah. Tunku Ismail memulakan kerjaya dengan menjawat jawatan sebagai Kadet Perkhidmatan Awam pada tahun 1926. Antara jawatan lain yang pernah disandang ialah sebagai Penolong Pegawai Tanah Kubang Pasu, Penolong Pegawai Daerah dan Tanah Sik, Ahli Majlis Perbadaran Kota Setar, Pegawai Tanah Kubang Pasu dan Pegawai Daerah dan Tanah Langkawi. Seterusnya beliau pernah dilantik sebagai "First Assistant Superintendent Monopolis and Customs Alor Setar", Pegawai Daerah Kulim, Pegawai Daerah Kuala Muda, Ketua Majistret Alor Setar dan 'Food Controller' Negeri Kedah. 

Beliau telah dilantik sebagai Timbalan Ketua Setiausaha Kerajaan Negeri Kedah dan kemudian sebagai Setiausaha Kerajaan Negeri Kedah pada tahun 1948. 

Menteri Besar Kedah
Beliau memangku jawatan Menteri Besar Kedah dari tahun 1949 hingga tahun 1951 dan seterusnya dilantik sebagai Menteri Besar Kedah yang kedua dari tahun 1954 hingga tahun 1959.

 Duta Malaysia di luar negara 
Tunku Ismail Tunku Yahaya pernah menyandang sebagai duta Malaysia ke Perancis pada tahun 22 Ogos 1959 hingga 2 Disember 1965. 

 Kematian 
Beliau telah meninggal dunia pada pukul 9.45 pagi hari Isnin 24 November 1969 pada usia 62 tahun akibat sakit jantung di rumahnya di Petaling Jaya, Selangor. Beliau telah disemadikan di tanah perkuburan Islam Petaling Jaya pada lewat petang hari yang sama. Bekas Perdana Menteri Malaysia yang pertama iaitu Tunku Abdul Rahman turut menziarahi jenazah beliau.

Rujukan

Kategori:Menteri Besar Kedah
Kategori:Kelahiran 1907
Kategori:Kematian 1969
Kategori:Ahli Majlis Perundangan Persekutuan Tanah Melayu
Kategori:Kematian akibat serangan jantung
Kategori:Orang dari Kulim
Kategori:Kerabat diraja Kedah
Kedah
Kategori:Penerima Pingat Peringatan Malaysia (Emas)
Kategori:Duta Besar Malaysia ke Perancis